ΨΗΦΙΣΜΑ(1)

για το ρούμι

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στο Nassau (Μπαχάμες) από τις 11 έως τις 14 Οκτωβρίου 1999,

A. επιβεβαιώνοντας το ψήφισμα για το ρούμι που ενέκρινε κατά την 28η σύνοδό της στο Στρασβούργο (Γαλλία) την 1η Απριλίου 1999,

B. υπενθυμίζοντας το ψήφισμα για το ρούμι που ενέκρινε το Συμβούλιο Υπουργών ΑΚΕ κατά τη 69η σύνοδό του η οποία πραγματοποιήθηκε στις Βρυξέλλες (Βέλγιο) από τις 26 έως τις 28 Ιουλίου 1999,

Γ. υπενθυμίζοντας ότι ο στόχος της σύμβασης της Λομέ IV είναι να προωθήσει τις εμπορικές συναλλαγές μεταξύ κρατών ΑΚΕ και Κοινότητας και έχοντας υπόψη ότι οι διατάξεις του πρωτοκόλλου 6 σχετικά με την άνευ δασμών πρόσβαση όσον αφορά το ρούμι ΑΚΕ στην αγορά της ΕΕ προβλέφτηκαν προκειμένου να διασφαλιστεί ότι τα αναπτυσσόμενα κράτη ΑΚΕ θα εξασφαλίσουν ένα μερίδιο της αγοράς του ρούμι ανάλογα με τις ανάγκες της οικονομικής ανάπτυξής τους,

Δ. έχοντας υπόψη, όσον αφορά το ρούμι, τη σημασία των συναλλαγών με την ΕΕ για τις οικονομίες των κρατών ΑΚΕ που παράγουν ρούμι καθώς επίσης και τη συμβολή της βιομηχανίας του ρούμι στα συναλλαγματικά έσοδα, στην απασχόληση και επομένως στην κοινωνικοοικονομική ανάπτυξη και στην πολιτική σταθερότητα των κρατών αυτών,

E. έχοντας υπόψη ότι η συμφωνία για τους λευκούς οίνους που έλαβε η πρώτη υπουργική διάσκεψη του ΠΟΕ και το μνημόνιο συνεννόησης μεταξύ της ΕΕ και των Ηνωμένων Πολιτειών που προέκυψε το Μάρτιο 1997 σχετικά με την κατάργηση των τελωνειακών δικαιωμάτων σε ορισμένα αλκοολούχα ποτά μείωσαν τις προτιμήσεις από τις οποίες επωφελούνταν τα κράτη ΑΚΕ για τις συναλλαγές στον τομέα του ρούμι και εξέθεσαν τους παραγωγούς των κρατών αυτών στον ανταγωνισμό προμηθευτών από τρίτες χώρες που επιχορηγούνται,

ΣΤ. υπενθυμίζοντας τη δήλωση που εξέδωσαν το Συμβούλιο και η Επιτροπή της ΕΕ στις 24 Μαρτίου 1997, σύμφωνα με την οποία το εν λόγω μνημόνιο συνεννόησης δεν θα τροποποιούσε καθόλου τις συνθήκες πρόσβασης των εξαγωγών ρούμι ΑΚΕ στην κοινοτική αγορά στο πλαίσιο της σύμβασης της Λομέ και δεν προκαθόριζε το μελλοντικό καθεστώς μετά τη λήξη της σύμβασης το 2000,

Ζ. έχοντας υπόψη τον ανταγωνισμό στον οποίο υποβάλλουν το ρούμι ΑΚΕ άλλα προϊόντα με τη σήμανση "ρούμι" καθώς επίσης και τις ουσιαστικές επενδύσεις που πραγματοποιούνται για την ανάπτυξη και την εμπορία του ρούμι στο πλαίσιο της τήρησης του καθεστώτος των ποσοστώσεων η οποία περιόρισε πάρα πολύ τις συναλλαγές στο μη εμφιαλωμένο ρούμι προσφέροντας μόνο ένα χαμηλό περιθώριο κέρδους,

Η. διαπιστώνοντας ότι τα κράτη ΑΚΕ θα πρέπει να διεξάγουν μία εκστρατεία εκτεταμένης προώθησης με σκοπό την ανάπτυξη μίας αγοράς για το ρούμι ανώτερης ποιότητας ώστε τα κράτη αυτά να εξαρτώνται λιγότερο από το εμπορικό ρούμι και αναγνωρίζοντας ότι αυτή η διαδικασία θα είναι μακρόχρονη μέχρι να καταφέρουν να ανταγωνιστούν με επιτυχία το ρούμι άλλων περιοχών σε μία απαλλαγμένη από δασμούς αγορά,

Θ. έχοντας υπόψη την πρόταση που παρουσίασαν τα κράτη ΑΚΕ προκειμένου να εκθέσουν τις ανάγκες της βιομηχανίας του ρούμι ΑΚΕ κατά τη διάρκεια της περιόδου μετά-Λομέ IV,

1. ζητεί από τα κράτη μέλη της Κοινότητας :

α) να εκπληρώσουν πλήρως τη δέσμευσή τους σύμφωνα με το πρωτόκολλο 6 της σύμβασης της Λομέ IV σχετικά με το ρούμι και να παρατείνουν τις προτιμήσεις για μετά το 2000 προκειμένου να επιτρέψουν στα κράτη ΑΚΕ να αναπτύξουν στο μέγιστο των δυνατοτήτων τους τις παραδοσιακές συναλλαγματικές ροές με την ΕΕ,

β) να μεριμνήσουν, όπως βεβαιώνει η δήλωση που δημοσίευσε στις 24 Μαρτίου 1997 το Συμβούλιο και η Επιτροπή στο πλαίσιο του μνημονίου συνεννόησης μεταξύ ΕΕ και Ηνωμένων Πολιτειών ώστε οι προϋποθέσεις πρόσβασης των εξαγωγών ρούμι ΑΚΕ να μην επηρεάζονται δυσμενώς και να διαφυλάττεται η ανταγωνιστικότητά τους,

γ) να διασφαλιστεί ο μηχανισμός προβλεπόμενης τιμής από το μνημόνιο συνεννόησης μεταξύ ΕΕ και Ηνωμένων Πολιτειών και να διατηρηθούν τα σημερινά ποσά για το φθηνό ρούμι που δεν είναι προέλευσης ΑΚΕ όπως απαιτεί το μνημόνιο συνεννόησης ούτως ώστε να προστατεύονται τα κράτη ΑΚΕ από τον αθέμιτο ανταγωνισμό των τρίτων χωρών,

δ) να επανεξετάσουν την πρόταση των κρατών ΑΚΕ για το ρούμι και να μεριμνήσουν για τη σύναψη συμφωνιών πριν από το 2000 ώστε οι προτιμήσεις ΑΚΕ να παραταθούν και να διατεθούν επαρκείς πόροι για να ενισχύσουν την εμπορία η οποία αποσκοπεί να βοηθήσει τους παραγωγούς ΑΚΕ να προωθήσουν και να αυξήσουν τις πωλήσεις τους στην κοινοτική αγορά,

ε) να συνεχίσουν την αυστηρή άνευ εξαιρέσεων εφαρμογή των κανόνων της ΕΕ περιορίζοντας την εμπορική χρήση της λέξης "ρούμι", όπως προβλέπεται από το άρθρο 4 του κανονισμού (ΕΚ) αριθ. 1576/89 του Συμβουλίου,

στ) να υποστηρίξουν πλήρως τη γραμμή του προϋπολογισμού pm την οποία πρότεινε το Ευρωπαϊκό Κοινοβούλιο για τη χρηματοδότηση των προπαρασκευαστικών δράσεων που αποσκοπούν να αυξήσουν την ανταγωνιστικότητα μεταξύ των παραδοσιακών εξαγωγέων ΑΚΕ·

2. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Επιτροπή.

(1) Εγκρίθηκε από τη Συνέλευση Ίσης Εκπροσώπησης στις 14 Οκτωβρίου 1999 στο Nassau (Μπαχάμες).